প্রত্যাবাসন চুক্তির শর্ত অনুযায়ী, রাখাইনে ফিরতে চাওয়া রোহিঙ্গাদের যাচাইবাছাই শেষে তাদের নিবন্ধন প্রক্রিয়া সম্পন্ন হওয়ার কথা। দীর্ঘমেয়াদি প্রক্রিয়ার অংশ হিসেবে নাগরিকত্বের আবেদন করতে রোহিঙ্গাদেরকে ন্যাশনাল ভেরিফিকেশন কার্ড (এনভিসি) সরবরাহ করার কথা রয়েছে। গ্লোবাল নিউ লাইটস অব মিয়ানমার-এর প্রতিবেদনে দাবি করা হয়েছে, ২০১৮ সালের ২৩ জানুয়ারি থেকে ফিরে আসাদের মধ্যে যারা ভেরিফাইড তাদেরকে গ্রহণে প্রস্তুত রয়েছে মিয়ানমার। প্রশাসন বিভাগের উপ-পরিচালক উ সোয়ে তুন এবং অভিবাসন ও জনসংখ্যাবিষয়ক বিভাগের উপ-পরিচালক উ থান্ত জিন ৪৩ বছর বয়সী মোহাম্মদ ইতনু ও তার পরিবারের সদস্যদের পরীক্ষা-নিরীক্ষা করছেন। কর্তৃপক্ষ তাদের জন্য ই-আইডি নিবন্ধন প্রক্রিয়াও পরিচালনা করেছে। এদের মধ্যে যারা নাগরিকত্বের জন্য আবেদন করতে চায় তাদের জন্য ন্যাশনাল ভেরিফিকেশন কার্ড (এনভিসি) এর জন্য আবেদনপত্র ইস্যু করেছে অভিবাসন ও জনসংখ্যাবিষয়ক বিভাগ।